Downer ‘binnekort beskuldigde nommer 1’Oudpres. Jacob Zuma in die hooggeregshof in Pietermaritzburg (31 Januarie 2022) (Foto: Jerome Delay/Pool/AFP) Oudpres. Jacob Zuma se regspan het reeds begin met die nodige voorbereiding om adv. Billy Downer SC privaat te laat vervolg en die konsep-klagstaat is al gereed. “Ons sien uit daarna om te kyk hoe mnr. Downer en sy twee medepligtiges in die beskuldigdebank verskyn en verantwoording doen vir hul beweerde misdadige optrede,” sê die Jacob Zuma-stigting nou. Dit is nie uit die verklaring duidelik wie die twee medepligtiges is nie. Die stigting sê egter dit bly steeds vir hom “ŉ raaisel” hoekom dit die Nasionale Vervolgingsgesag (NVG) meer as twee maande geneem het om ŉ nolle prosequi-sertifikaat “wat uit een sin bestaan” aan Zuma uit te reik sodat hy Downer privaat kan laat vervolg. Die stigting beskuldig die NGV van “skelmstreke en kwaadwilligheid”. “Hierdie lang vertraging was niks anders nie as nóg ŉ voorbeeld van die misbruik van amps- en staatshulpbronne deur adv. Shamila Batohi, nasionale direkteur van openbare vervolging.” Die stigting sê nou Batohi was deeglik daarvan bewus dat Zuma ingevolge die wet nie vir Downer sonder ŉ nolle prosequi-sertifikaat privaat kan vervolg nie. En dis presies wat hy nou gaan doen. Downer is die staatsaanklaer in Zuma se bedrogsaak wat handel oor 16 klagtes van bedrog met betrekking tot die omstrede wapentransaksie. Zuma beskuldig Downer van vooroordeel en het vroeër ŉ aansoek ingedien om hom as aanklaer in die korrupsiesaak teen hom en Thales te laat verwyder. Die stigting sê daar word beplan om private vervolging van Downer lank voor die betrokke sperdatum, wat op die sertifikaat aangedui word (6 September), in te stel. Die stigting doen nou ŉ beroep op Bathi om die “regte ding te doen” en Downer “wat binnekort as beskuldigde nommer een bekend sal staan” solank as aanklaer in die korrupsiesaak te verwyder. “Ons hoop nie dat die onnodige vertragings ŉ vroeë aanduiding is van ŉ beplande NVG-Stalingrad-benadering tot hierdie strafregtelike aanklagte wat weereens aan pres. Zuma toegeskryf sal word nie.” “Kwaadwillige” NVG Die stigting wys in ŉ verklaring daarop dat die NVG vir Zuma maar enkele dae voor sy en die Franse wapenhandelaar Thales se verskyning in die hooggeregshof in Pietermaritzburg in kennis gestel het dat die NVG besluit het om nié te vervolg nie weens ŉ gebrek aan bewyse. “Die kwaadwillige tydsberekening van die besluit om nie te vervolg nie, was die eerste teken van die NVG se skelmstreke wat daarop gemik was om Downer as onskuldig uit te beeld, net voor die aanvang van die hofverrigtinge,” sê die stigting. Zuma het onder meer aangevoer dat Downer nie die onafhanklikheid en onpartydigheid het wat nodig is vir ŉ regmatige vervolging en die versekering van ŉ regverdige verhoor nie. Die oudpresident beskuldig die advokaat daarvan dat hy beëdigde verklarings met inligting oor sy gesondheid laat uitlek het. Al Zuma se pogings om Downer te laat verwyder is egter herhaaldelik van die hand gewys, selfs nadat hy ŉ hersieningsaansoek by die appèlhof ingedien het.